Téma: Les a ochrana lesa

V tejto téme sa spolu pozrieme do lesa a na jeho obyvateľov, povieme si o ochrane prírody. Máme tu apríl a ten je aj mesiacom Lesov. S deťmi sa porozprávajte, čo všetko ich napadne pri slove Les, nech len voľne menujú, spýtajte sa ich aké stromy poznajú, pomôžte im so základným delením. Stromy sú v lese ihličnaté a listnaté, lesy sú tiež ihličnaté, listnaté a zmiešané. Pozrite sa do nejakej knihy/encyklopédie, nech dieťa samé určí, o aký strom ide.

 Ďalej sa rozprávajte o lesných zvieratkách, o ich potrave, kde bývajú, aké zvuky vydávajú, o spôsobe ich života, o ich mláďatkách.

Nech deti nakreslia les taký, aký sa im páči, zvieratko podľa predlohy, alebo si ho spoločne vystrihnite z časopisu a nalepte, dieťa nech nakreslí k nemu prírodu. Zvieratká si môžete aj vymodelovať, skladať stromy z lega, vytvoriť z kartónu stromy, vytvoriť model lesa.

Nech dieťa opíše obrázok v knihe o lese, vymýšľa k nemu vety, napr. Medvedík ide po lese a pozerá na...

 S deťmi si pozrite rôzne videá o živote jeho obyvateľov, o ochrane lesa, o zásadách správania sa v lese: byť v lese bez hluku-TICHO, neplašiť a nevyrušovať zvieratá, nerozhadzovať smetie, neničiť stromy...Rozprávajte sa o význame lesa pre naše zdravie: dáva nám kyslík, pohlcuje prach a hluk, poskytuje nám lesné plody, drevo, je príbytkom lesných živočíchov, poskytuje nám ochranu pred páliacim slnkom a ozónovou dierou.

 Zahrajte sa hru: *idem na výlet do lesa a do batoha som si zbalil*: dieťa nech menuje, potom pokračujte vy tak, že vymenujete veci, ktoré už dieťa menovalo a pridáte ďalšie, zasa dieťa menuje, čo už bolo povedané a pridá ďalšie veci a tak hra pokračuje.

Nazbierajte si kamienky, halúzky, vytvorte obrázky z rôznych prírodnín, maľujte na kamienky obrázky, nech dieťa určí, čo je vpravo, čo je vľavo, čo je hore a čo dole na zhotovenom obrazci a pod.

Vyhľadávajte spolu obrázky a videá na internete o našom najvyššom pohorí, o Tatrách, oboznámte ich s najvyššími kopcami, o plesách, o rastlinách a zvieratách, ktoré tam žijú. O chránenom území TANAP-e, o zásadách správania sa na chránenom území a iné. Porozprávajte si o zásadách bezpečného správania sa v lese.

Vystrihnite si z farebného papiera geometrické tvary a nech dieťa lepí z nich les, stromy, zvieratá, rastliny a vtáky.

Môžeme sa zahrať ešte tieto hry v prírode aj mimo nej: Hra*: Život pod nohami:* dieťa si ohraničí paličkou malé okienko – okno do sveta prírody. Pohodlne si k nemu sadnite či ľahnite a pozorujte v okienku všetky živé tvory.

S deťmi sa vyberiete na vychádzku do parku, do záhrady tak, aby mali k dispozícii stromy. Deti si kôru stromu poriadne prehliadnu, potom ohmatajú a napokon s pomocou tenkého papiera a pastelkou technikou frotáže zosnímajú povrch rôznych stromov

Deti si vytvoria veľký strom, pripravíme im kartónovú šablónu stromu, ktorú oni domaľujú dolepia farebnými papiermi (krepový papier, kúsky látok) listy, kvety, konáriky. A potom zo starých časopisov a kalendárov vystrihnú rôznorodé zvieratká, ktoré budú na strome, pod stromom bývať a dolepia ich na kartónový strom.

Na väčší formát si deti urobia jednoduchú podmaľbu lesa (stromy trávu, kríky), pomocou prírodných materiálov, ktoré sme nazbierali v prírode dotvoria les tak, že nalepia piesok, hlinu, konáriky, šišky.

V parku, v záhrade si ukážeme niekoľko stromov a pomenujeme ich. Pošepkáme deťom názov stromu, ku ktorému majú utekať. Deti sa snažia strom čo najskôr objaviť a dotknúť sa ho. Na upokojenie si každé dieťa nájde „svoj“ strom, pritisne sa ku kmeňu a so zavretými očami počúva *tlkot srdca stromu,* šum konárov. Potom o svojich pocitoch rozprávajú.

Urobte si výlet do lesa, dýchajte čerstvý vzduch, vnímajte vône, zvuky, rozlišujte ich, i smer odkiaľ prichádzajú, vnímajte farby, učte deti láske k prírode, k živočíchom, veďte ich k ochrane prírody vlastným príkladom. Pre deti je veľmi prospešné tzv. zážitkové učenie. Vy ste teraz v role učiteľa a rodiča zároveň. Pozorujte rastliny, živočíchy, nevšedné prírodniny, kamene, zahrajte sa na objaviteľov, dajte svojej vychádzke punc dobrodružstva, tajnej či vedeckej výpravy, deti to milujú. Pozorujte lupou kmeň stromu, trávu, kvety, drobné živočíchy, ak máte ďalekohľad, rozpozerajte sa do diaľky, môžete odfotiť rôzne javy, živočíchy, vytlačiť fotky, urobiť si album: *čo som videl na vychádzke v lese?* Tiež možno pozorovať odtlačky zvierat v hlinitej pôde v blízkosti miesta, na ktoré chodia zvieratká piť, či chodia za potravou, určiť, akému zvieratku patrí stopa. Po vychádzke sa s deťmi zhovárajte o zážitkoch.

Nájsť pri prechádzke možno aj talizman, dieťaťu určíte cieľ vychádzky, aby si pre seba našlo talizman, teda niečo malé, neživé, nepichľavé, čo možno schovať do dlane.

Určite máte doma postavičky lesných zvierat, pokúste sa s deťmi realizovať rôzne matematické operácie, deti môžu zvieratká rátať, ukladať ich podľa poradia, pridávať, odoberať, určovať množstvo a pod.

Skúste sa s deťmi zahrať slovné hry, vaše deti , hlavne predškoláci by mali identifikovať prvé a posledné písmenko v slove, napríklad v názve zvieratka.

Nájdite peknú rozprávku v knihe o lesných zvieratkách, spoločne si čítajte, rozprávajte sa o prečítanom, nechajte deti, aby samé rozprávali v súvislých vetách.

Ďalej môžete s deťmi poznávať rastlinky, kvety, byliny. Najprv si obrázky buď vytlačíme, alebo vystrihneme z časopisov a potom budeme také hľadať aj v prírode, napr. fialku, podbeľ, žihľavu, sedmokrásku, záružlie a iné. Alebo si nájdené rastliny aj odfotíme ako dôkaz, že sme ju našli.

Zdroj: MŠ Chtelnica